32005R2037
L 328/21
JURNALUL OFÍCIAL AL UNIUNII EUROPENE
REGULAMENTUL (CE) NR. 2037/2005 AL COMISIEI
din 14 decembrie 2005
de modificare a condițiilor de autorizare a unui aditiv pentru furaje aparținând grupei de coccidiostatice
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 13 punctul 3,
întrucât:
(1)
Aditivul „lasalocid A sodiu” (Avatec 15 %) era autorizat în anumite condiții în conformitate cu Directiva 70/524/CEE (2) a Consiliului. În prezent, respectivul aditiv este autorizat în grupa „coccidiostatice” pentru curci prin Regulamentul (CE) nr. 2430/1999 (3) al Comisiei și pentru puicuțe ouătoare și pui pentru îngrășare prin Regulamentul (CE) nr. 1455/2004 (4) al Comisiei. Aditivul în cauză a fost notificat ca produs existent în temeiul articolului 10 din Regulamentul (CE) nr. 1831/2003 și face obiectul verificărilor și procedurilor prevăzute la articolul menționat anterior.
(2)
Întreprinderea în cauză a prezentat un alt dosar complementar prin care solicită modificarea suportului existent.
(3)
Regulamentul (CE) nr. 1831/2003 prevede posibilitatea de a modifica condițiile de autorizare a unui aditiv în urma avizului Autorității Europene pentru Siguranța Alimentară („Autoritatea”), care indică dacă autorizarea este încă în conformitate cu condițiile stabilite de regulamentul menționat anterior.
(4)
Comisia a cerut Autorității să evalueze datele pertinente furnizate în sprijinul unei cereri de modificare a autorizării prevăzute de Regulamentele (CE) nr. 2430/1999 și 1455/2004 și să adopte un aviz privind eventualele efecte prejudiciabile asupra siguranței și a eficienței, în cazul în care lasalocidul A sodiu este utilizat cu noul suport. Drept răspuns la această cerere, la 26 august 2005, Autoritatea a publicat un aviz privind utilizarea lasalocidului A sodiu în hrana animalelor.
(5)
În concluziile sale, Autoritatea arată că utilizarea noii formule nu ar trebui să prezinte nici un risc și nici să suscite motive suplimentare de îngrijorare în ceea ce privește siguranța oamenilor, a animalelor sau a mediului și că noua formulă menționată anterior nu influențează negativ stabilitatea lasalocidului A sodiu.
(6)
S-a fixat o limită maximă a reziduurilor (LMR) pentru substanța în cauză prin Regulamentul (CEE) nr. 2377/90 al Consiliului din 26 iunie 1990 (5) de instituire a unei proceduri comunitare pentru stabilirea limitelor maxime ale reziduurilor de medicamente de uz veterinar în alimentele de origine animală.
(7)
Prin urmare, Regulamentele (CE) nr. 2430/1999 și 1455/2004 ar trebui modificate în consecință.
(8)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
În anexa I la Regulamentul (CE) nr. 2430/1999, textul privind E 763, lasalocidul A sodiu, se înlocuiește cu textul prevăzut în anexa I la prezentul regulament.
Articolul 2
Anexa la Regulamentul (CE) nr. 1455/2004 se înlocuiește cu anexa II la prezentul regulament.
Articolul 3
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 decembrie 2005.